Frank Carlucci

Frank Carlucci (1930– 2018) var en amerikansk diplomat og politiker (Det republikanske parti). Han var forsvarsminister under president Ronald Reagan i perioden 1987–1989 og rådgiver i samme departement 1986–1987. Han hadde lang fartstid i CIA.

Biografi
Carlucci ble født av foreldre av italiensk herkomst. Han ble uteksaminert ved Princeton University i 1952 hvor han var i samme klasse som Donald Rumsfeld. Han studerte i perioden 1954–1955 ved Harvard Business School. 

Carlucci var i perioden 1952–1956 offiser og fra 1956 til 1969 ansatt i Utenriksdepartementet. I 1961 deltok han i en CIA-operasjon i Kongo for å berge amerikansk borgere. I den biografiske filmen Lumumba påståes det at han i virkeligheten var innblandet i mordet på Kongos leder Patrice Lumumba. Han arbeidet senere for Donald Rumsfeld som ledet Office of Economic Opportunity, et embete for fattigdomsbekjempelse, og etterfulgte Rumsfeld i 1970 i dette embetet. På begynnelsen av 1970-tallet var han sekretær i administrasjonen til president Richard Nixon. I perioden 1974–1977 var han ambassadør til Portugal og i 1978–1981 visedirektør i CIA under Stansfield Turner, før han begynte i Reagan-administrasjonen. Han var forsvarsminister under president Ronald Reagan i perioden 1987–1989, etter at Caspar Weinberger måtte fratre på grunn av sin rolle i Iran-Contra-saken. Han ble betraktet som noe mindre hard overfor Sovjetunionen enn Weinberger. Han ivret samtidig for en raskere oppbygning av våpenkreftene for å fremtvinge en raskere avslutning av den kalde krigen, og dette var en linje som Reagan fulgte.

I slutten av 1980-årene begynte han å arbeide for Carlyle Group. Han har også vært tilknyttet den neokonservative tankesmien Project for the New American Century og RAND Corporation. Han har videre sittet i styret for Middle East Policy Council og US-Taiwan Business Council.

Carlucci var blant de hyppigst brukte intervjuobjektene i den franske dokumentar-serien CIAs hemmelige kriger, fra 2003.

Referanser 

USAs forsvarsministre
Ambassadører fra USA
USAs ambassadører til Portugal
Personer fra USA av italiensk opphav
Personer fra Scranton